PMIndiaData/PMIndiaSum huggingface dataset:
இந்தியா போஸ்ட் பண வழங்கீட்டு வங்கிக்கு மத்திய அமைச்சரவையின் அனுமதி

பிரதமர் திரு. நரேந்திர மோடி தலைமையில் கூடிய மத்திய அமைச்சரவை இந்திய அரசின் 100 சதவீத முதலீட்டில் தபால் துறையின் கீழ் பொதுத் துறை நிறுவனமாக இந்தியா போஸ்ட் பண வழங்கீட்டு வங்கி ஒன்றை உருவாக்குவதற்கான ஒப்புதலை வழங்கியது. இத்திட்டத்தின் மொத்த செலவு ரூ. 800 கோடியாக இருக்கும். இத்திட்டத்தின் விளைவாக நாட்டின் அனைத்து மக்களும், குறிப்பாக பாரம்பரிய வங்கிச் சேவைக் கட்டமைப்பிற்கு வெளியே உள்ள சுமார் 40 சதவீத மக்கள் பயனடைவார்கள் என்று எதிர்பார்க்கப்படுகிறது. இத்திட்டமானது படிப்படியாக நாடு முழுவதும் விரிவாக்கப்படும். இந்தியா போஸ்ட் பண வழங்கீட்டு வங்கியானது வங்கிச் சேவைக்கான முறையான அனுமதியை மத்திய ரிசர்வ் வங்கியிடமிருந்து மார்ச் 2017க்குள் பெறும் என்பதோடு, 2017 செப்டம்பருக்குள் நாடு முழுவதிலும் 650 பண வழங்கீட்டு சேவை மையங்களை செயல்பாட்டிற்குக் கொண்டு வரும். இந்த வங்கிக் கிளைகள் தபால் நிலையங்கள், கைப்பேசி உள்ளிட்ட நவீன தொழில்நுட்பத்தைப் பயன்படுத்திய மாற்று வழிகள், விற்பனை மையங்கள், கைப்பேசி மூலமான விற்பனை கருவிகள், ஏடிஎம் மற்றும் இதர எளிமையான கணிணி முறையிலான வழங்கும் ஏற்பாடுகளைக் கொண்டதாக அமையும். இந்தக் கருத்துருவானது அடிப்படை வங்கிச் சேவைகள், பணம் வழங்கல், பணம் அனுப்புதல் சேவைகள் ஆகியவற்றை வழங்குவதன் மூலம் நிதியமைப்பில் அனைவரையும் இணைப்பது என்ற முயற்சிக்கு உதவுவதாக இருக்கும் என்பதோடு, காப்பீடு, பரஸ்பர நிதி முதலீடு, ஓய்வூதியம் ஆகியவற்றிற்கான வசதிகளை செய்யும். மேலும் வங்கிச் சேவையை பெருமளவிற்கு பெறாத அல்லது முற்றிலுமே பெறாத பிரிவினர், கிராமப்புற மக்கள் ஆகியோர் மீதான தனிக் கவனத்துடன் மூன்றாவது நபருக்கான நிதியுதவி வழங்குவோருடன் தொடர்பு ஏற்படுத்துவது; கடன் வசதிகளை ஏற்பாடு செய்வது ஆகியவற்றையும் இது மேற்கொள்ளும். வங்கிச் சேவையில் தனித் திறன் பெற்றவர்களுக்கு புதிய வேலைவாய்ப்பை இது உருவாக்கும் என்பதோடு நாடு முழுவதும் நிதி குறித்த கல்வியை பரப்புவதற்கான வாய்ப்புகளையும் அது வழங்கும். தொடர்பு கொள்ளும் வகையில் உலகத்திலேயே மிகப் பெரும் வங்கியாக அது அமையும் என்பதோடு, காலப்போக்கில் மிகக் குறைந்த பணப்புழக்கம் மிக்க பொருளாதாரத்தை நோக்கிய பயணத்திற்கு ஊக்கமளிப்பதாகவும் அமையும். பின்னணி நிதியமைப்பில் மேலும் அதிகமான மக்களை இணைப்பது என்ற நோக்கத்துடன் இந்தியா போஸ்ட் பண வழங்கீட்டு வங்கியை துவக்குவது என்ற அறிவிப்பு 2015-16க்கான பட்ஜெட்டில் வெளியிடப்பட்டது. இந்த வங்கியை நிறுவுவதற்கென இந்திய ரிசர்வ் வங்கியிடமிருந்து தபால் துறையானது செப்டம்பர் 2015இல் கொள்கையளவிலான ஒப்புதலைப் பெற்றது. இந்த வங்கியானது தபால் துறையின் நாடு தழுவிய அளவிலான துறையின் வலைப்பின்னல் கட்டமைப்பு, செல்வாக்கு, ஆதாரங்கள் ஆகியவற்றைப் பயன்படுத்தி, எளிமையான, குறைந்த செலவிலான, தரமான நிதிச் சேவைகளை தனது வாடிக்கையாளர்கள் அனைவரும் மிக எளிதாகப் பயன்பெறும் வகையில் வழங்கும்.
சுற்றுலாவின் மேம்பாட்டிற்காக, சீமா தரிசனத்தின் ஒரு பகுதியாக நாதாபெத் மற்றும் இதர எல்லைப் பகுதிகளை நேரில் சென்று காணுமாறு பொதுமக்களுக்கு பிரதமர் கோரிக்கை

சுற்றுலாவின் மேம்பாட்டிற்காக சீமா தரிசனத்தின் ஒரு பகுதியாக நாதாபெத் மற்றும் இதர எல்லைப் பகுதிகளை நேரில் சென்று காணுமாறு பொதுமக்களை பிரதமர் திரு நரேந்திர மோடி கேட்டுக் கொண்டுள்ளார். மத்திய சுற்றுலா, கலாச்சாரம் மற்றும் வடகிழக்கு பகுதியின் வளர்ச்சிக்கான அமைச்சர் திரு ஜி. கிஷன் ரெட்டியின் ட்விட்டர் பதிவிற்கு பிரதமர் பதிலளித்துள்ளதாவது: “சீமா தரிசனம், சுற்றுலா துறைக்கு புதிய பரிமாணத்தை அளிக்கிறது. எல்லைகளில் வசிப்போரின் நெகிழ்தன்மையைப் போற்றும் வாய்ப்பை அது வழங்குகிறது. நாதாபெத் மற்றும் இதர எல்லைப் பகுதிகளை நேரில் சென்று காணுமாறு உங்கள் அனைவரையும் கேட்டுக்கொள்கிறேன்…”
சாலைப் போக்குவரத்து மற்றும் நெடுஞ்சாலைத் துறையில் இருநாடுகளுக்கும் இடையிலான ஒத்துழைப்பிற்காக இந்தியாவிற்கும் ஐக்கிய அரபுக் குடியரசுகளுக்கும் இடையே புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி அவர்கள் தலைமையில் கூடிய மத்திய அமைச்சரவை சாலைப் போக்குவரத்து மற்றும் நெடுஞ்சாலைத் துறையில் இருநாடுகளுக்கும் இடையிலான ஒத்துழைப்பிற்காக இந்தியாவிற்கும் ஐக்கிய அரபுக் குடியரசுகளுக்கும் இடையே புரிந்துணர்வு ஒப்பந்தத்திற்கு தனது ஒப்புதலை வழங்கியது. இந்த ஒப்பந்தம் இந்தியாவின் சாலைப் போக்குவரத்து மற்றும் நெடுஞ்சாலை அமைச்சகம் மற்றும் ஐக்கிய அரபுக் குடியரசுகளின் நிலம் மற்றும் கடல் போக்குவரத்துக்கான மத்திய போக்குவரத்து ஆணையம் ஆகியவற்றால் கையெழுத்து இடப்படும். திட்டமிடப்பட்டுள்ள இந்தப் புரிந்துணர்வு ஒப்பந்தம் இந்தியாவிற்கும் ஐக்கிய அரபுக் குடியரசுகளுக்கும் இடையே ஒத்துழைப்பு, பரிமாற்றம், கூட்டுச் செயல்பாடு ஆகியவற்றை அதிகரிக்க உதவும் என்பதோடு, கட்டமைப்பு வளர்ச்சியில் முதலீடு அதிகரிக்கவும், வசதிகளின் செயல்திறமையை மேம்படுத்தவும் பங்களிப்பு செய்யும். மேலும் பாதுகாப்பான, சிக்கனமான, திறமையான, சுற்றுச்சூழலுக்கு உகந்த வகையிலான சாலைப் போக்குவரத்தை நாட்டில் வளர்த்தெடுக்க இது உதவும் என்பதோடு, இத்துறையில் ஒத்துழைப்பிற்கான நிறுவன ரீதியான ஏற்பாட்டை உருவாக்கவும் இரு நாடுகளுக்கும் உதவும். இந்தப் புரிந்துணர்வு ஒப்பந்தத்தின் சிறப்பு அம்சங்களாவன: அ. சாலைகளின் மூலமான பயணிகள் மற்றும் சரக்குப் போக்குவரத்துக்கான போக்குவரத்து தொழில்நுட்பங்கள், போக்குவரத்துக் கொள்கைகள் ஆகியவற்றில் ஏற்பட்டுள்ள அறிவுத் தெளிவு மற்றும் ஒத்துழைப்பு ஆகியவற்றை பரிமாறிக் கொள்வது; பகிர்ந்து கொள்வது. ஆ. சாலைக் கட்டமைப்பு, தொழில்நுட்பம், சாலைகள்/நெடுஞ்சாலைகள் ஆகியவற்றை உருவாக்குவது, நிர்வகிப்பது ஆகியவை குறித்த திட்டமிடல், நிர்வாகம் மற்றும் மேலாண்மை. இ. சாலைப் பாதுகாப்பிற்கான திட்டங்கள், சாலைப் பாதுகாப்பிற்கான தலையீட்டு வழிமுறைகள் மற்றும் சாலை விபத்துகளின் விளைவாக ஏற்படும் உயிரிழப்புகள், காயங்கள் ஆகியவற்றைக் குறைக்கும் நோக்கத்துடன் விரிவாக்க நடவடிக்கைகளை மேற்கொள்வது ஆகியவற்றை வளர்த்தெடுப்பதற்கான சிறப்பான செயல்முறைகள், தகவல்கள் ஆகியவற்றைப் பரிமாறிக் கொள்வது. ஈ. பயன்படுத்துவோருக்கு எளிதான வகையில், மின்னணு முறையிலான நுழைவுக் கட்டண வசூலிப்பு முறை உள்ளிட்டு நவீன முறைகள், தொழில்நுட்பங்கள், செயல்முறைகள் ஆகிய நுழைவுக் கட்டண விஷயங்களில் சிறந்த நடைமுறைகள், தெள்ளறிவு ஆகியவற்றைப் பகிர்ந்து கொள்வது. உ. சாலை மற்றும் பாலங்கள் கட்டமைப்பு ஆகியவற்றில் கூட்டு ஆராய்ச்சி உள்ளிட்டு தொழில்நுட்பம், பொருட்களைப் பயன்படுத்துவது ஆகிய துறைகளில் தகவல்களைப் பரிமாறிக் கொள்வது. ஊ. பொருளாதார வளர்ச்சிக்கான உந்துசக்தியாகவும், தொந்தரவுகளற்ற சரக்கு போக்குவரத்தை வழங்கும் வகையிலும் அதற்குத் தேவையான வசதிகளுக்கான பூங்காக்கள், சரக்குப் போக்குவரத்துக்கான வசதிகள், போக்குவரத்துக்கான கிடங்குகள், மதிப்புக் கூட்டுச் சேவைகள் போன்றவற்றை நிறுவ முதலீட்டைத் திரட்டுவதில் தகவல்களையும், ஒத்துழைப்பையும் பரிமாறிக் கொள்வது.
ஒடிசா மாநிலத்தில் உள்ள எஸ்.யூ.எம் மருத்துவமனையில் ஏற்பட்ட பயங்கர தீ விபத்தில் பாதிக்கப்பட்டவர்களுக்கு பிரதமர் நிவாரண நிதி அறிவிப்பு

ஒடிசா மாநிலத்தில் உள்ள எஸ்.யூ.எம் மருத்துவமனையில் 17.10.2016 அன்று ஏற்பட்ட பயங்கர தீ விபத்தில் உயிர் இழந்தவர்கள் குடும்பத்தினருக்கு தலா ரூ. 2 லட்சமும் காயமடைந்தவர்களுக்கு தலா ரூ. 50 ஆயிரமும் நிவாரண நிதியாக வழங்கப்படும் என்று பிரதமர் திரு. நரேந்திர மோடி அறிவித்தார். இந்த நிவாரண நிதி பிரதமர் தேசிய பேரிடர் நிதியில் இருந்து வழங்கப்படும்.
நாட்டில் ஊரக வீட்டுவசதியை ஊக்குவிக்கும் வகையிலான புதிய திட்டத்துக்கு மத்திய அமைச்சரவை ஒப்புதல

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், நாட்டில் ஊரக வீட்டுவசதியை ஊக்குவிக்கும் வகையிலான புதிய திட்டத்துக்கு ஒப்புதல் அளிக்கப்பட்டது. இந்தத் திட்டத்தின் கீழ், மத்திய அரசு வட்டி மானியம் அளிக்கும். பிரதமரின் வீட்டுவசதித் திட்டத்தின் (கிராமப்பகுதி) கீழ் இல்லாமல் கட்டப்படும், ஒவ்வொரு கிராமப்புற வீட்டுக்கும் வட்டி மானியம் வழங்கப்படும். இந்தத் திட்டத்தின் மூலம், கிராமப்புறப் பகுதிகளில் புதிய வீடுகள் கட்ட வழி ஏற்படும். அல்லது ஏற்கனவே கட்டப்பட்ட வீடுகளில், புதிய பிரிவுகளை கட்ட முடியும். இந்தத் திட்டத்தின்கீழ், கடனைப் பெறும் பயனாளிகளுக்கு ரூ.2 லட்சம் வரை வட்டி மானியத்துடன் கடன் வழங்கப்படும். இந்தத் திட்டத்தை தேசிய வீட்டுவசதி வங்கி செயல்படுத்தும். தற்போதைய நிகர மதிப்பில், 3% வட்டி மானியத்தை தேசிய வீட்டுவசதி வங்கிக்கு மத்திய அரசு வழங்கும். இதையடுத்து, வட்டி மானியத்தை தொடக்க கடன் நிறுவனங்களுக்கு (பட்டியலிடப்பட்ட வணிக வங்கிகள், வங்கி அல்லாத நிதி நிறுவனங்கள்) தேசிய வீட்டுவசதி வங்கி வழங்கும். இந்த நடவடிக்கையால், பயனாளிகள் மாதாந்திரம் செலுத்த வேண்டிய தொகை (EMI) குறையும். இந்தத் திட்டத்தின் கீழ், பயனாளிகளுக்கு ஏற்கனவே உள்ள வழிமுறைகளின் மூலம், தொழில்நுட்ப உதவி உள்ளிட்டவற்றை அளித்து அவர்களை பிரதமரின் வீட்டுவசதித் திட்டத்துடன் (கிராமப்பகுதி) உரிய முறையில் இணைப்பதற்குத் தேவையான நடவடிக்கைகளை அரசு மேற்கொள்ளும். புதிய திட்டத்தின்மூலம், கிராமப்பகுதிகளில் உள்ள வீடுகளின் எண்ணிக்கை அதிகரிக்கும் என்றும், கிராமப்புற வீட்டுவசதித் துறையில் புதிய வேலைவாய்ப்புகள் உருவாகும் என்றும் எதிர்பார்க்கப்படுகிறது.
வத்நகருக்கு பிரதமர் விஜயம்; தீவிரப்படுத்தப்பட்ட இந்திரதனுஷ் இயக்கத்தை தொடங்கிவைத்து, பொதுக் கூட்டத்தில் உரையாற்றினார்

பிரதமர் திரு.நரேந்திர மோடி, தனது சொந்த ஊரான வத்நகருக்கு, பிரதமராக பதவியேற்ற பிறகு, முதல் முறையாக இன்று சென்றார். நகரத்தில் வசிக்கும் மக்கள், வீதிகளில் குழுமியிருந்து பிரதமரை வரவேற்றனர். ஹத்கேஸ்வரர் கோயிலில் பிரதமர் வழிபாடு நடத்தினார். குழந்தைப் பருவத்தில், தான் படித்த பள்ளிக்கு சென்று, அங்கு சிறிதுநேரம் பார்வையிட்டார். வத்நகரில் உள்ள ஜிமெர்ஸ் (குஜராத் மருத்துவக் கல்வி மற்றும் ஆய்வு சங்கம்) மருத்துவக் கல்லூரிக்கு சென்ற பிரதமர், அதனை நாட்டுக்கு அர்ப்பணிப்பதன் அடையாளமாக கல்வெட்டைத் திறந்துவைத்தார். மேலும், அங்கு படிக்கும் மாணவர்களுடன் சிறிதுநேரம் கலந்துரையாடினார். பொதுக் கூட்டத்திலும் பிரதமர் கலந்துகொண்டார். அப்போது, அனைவருக்கும் சொட்டு மருந்து வழங்கும் இலக்கை நிறைவேற்றும் பணிகளை வேகப்படுத்துவதற்காக விரிவுபடுத்தப்பட்ட இந்திராதனுஷ் இயக்கத்தை தொடங்கிவைத்தார். இது நகரப் பகுதிகள் மற்றும் குறைந்த அளவில் சொட்டு மருந்து வழங்கப்பட்டுள்ள பகுதிகளில் தீவிர கவனம் செலுத்த வழிவகுக்கும். சுகாதாரப் பணியாளர்களுக்கு மின்னணு டேப்லட்களை பிரதமர் விநியோகம் செய்தார். அங்கீகரிக்கப்பட்ட சமூக சுகாதார ஆர்வலர்களின் (ASHAs) செயல்பாடுகளை மேம்படுத்துவதற்காக புத்தாக்க செல்போன் செயலியான இம்டெக்கோ-வை (ImTeCHO) அறிமுகப்படுத்துவதன் அடையாளமாக மின்னணு டேப்லட்களை பிரதமர் வழங்கினார். சில வளர்ச்சிப் பணிகளையும் அவர் தொடங்கிவைத்தார். அங்கு கூடியிருந்த ஆர்வலர்கள் மத்தியில் உரையாற்றிய பிரதமர், தனது சொந்த ஊருக்கு திரும்ப வருவதும், இதுபோன்ற சிறப்பான வரவேற்பைப் பெறுவதும் தனிச் சிறப்பு வாய்ந்தது என்றார். நான் இன்று இவ்வாறு இருப்பதற்கு, வத்நகரில் உள்ள உங்கள் அனைவரிடமும், இந்த மண்ணிலும் கற்றுக் கொண்ட மதிப்புகளே காரணம் என்று பிரதமர் தெரிவித்தார். உங்களது ஆசிகளுடன் நான் திரும்பச் செல்கிறேன். நாட்டுக்காக மிகவும் தீவிரமாக பணியாற்றுவேன் என்று உங்களுக்கு உறுதியளிக்கிறேன் என்று, வத்நகர் பகுதி மக்களிடம் பிரதமர் கூறினார். சுகாதாரத் துறை தொடர்பான, குறிப்பாக விரிவுபடுத்தப்பட்ட இந்திராதனுஷ் இயக்கத்தை தொடங்கிவைப்பதற்கான வாய்ப்பு கிடைத்ததற்காக பிரதமர் மகிழ்ச்சியை வெளிப்படுத்தினார். ஸ்டென்ட்-களின் விலையை அரசு எவ்வாறு குறைத்தது என்று அவர் குறிப்பிட்டார். ஏழைகளுக்கு ஏற்ற வகையில், சுகாதார சேவைகள் கிடைக்கச் செய்வதற்காக அரசு தொடர்ந்து பணியாற்றி வருவதாகவும் அவர் தெரிவித்தார். மருத்துவக் கல்லூரியைச் சேர்ந்த மாணவர்களுடன் கலந்துரையாடியதை குறிப்பிட்ட பிரதமர், சமூகத்தில் மக்களுக்கு சேவையாற்றுவதற்காக ஏராளமான மருத்துவர்கள் நமக்கு தேவை என்றார்.
முத்ரா கடன் திட்டத்துக்காக கடன் உத்தரவாத நிதிக்கு மத்திய அமைச்சரவை ஒப்புதல் – மறு முதலீட்டுக்கு ஊக்கம்.

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவை, சிறு தொழில் கடன் மறு முதலீட்டு நிறுவனம் வழங்கும் கடன்களுக்காக, மறு முதலீட்டு நிதியை உருவாக்க ஒப்புதல் அளித்தது. இதன் மூலம், சிறுதொழில் கடன் மறு முதலீட்டு நிறுவனத்தை, சிறு தொழில் வளர்ச்சி வங்கியின் துணை நிறுவனமாக மாற்றம் செய்யவும் ஒப்புதல் அளிக்கப்பட்டுள்ளது. இந்த நிதி, முதல் கட்டமாக ரூ. 1,00,000 கோடி மதிப்பிலான சிறு மற்றும் குறு தொழில்களுக்கு நிதி உத்தரவாதம் வழங்கும். இத்திட்டத்தின் முக்கிய அம்சங்கள் பின்வருமாறு : 1) முத்ரா யூனிட்டுகள் மூலம் வழங்கப்படும் பிரதம மந்திரி முத்ரா யோஜனா திட்டத்தின் கீழ், 8 ஏப்ரல் 2015 முதல், கடன் உத்தரவாதம் வழங்கப்படும். இந்த கடன் உத்தரவாதத்தின் மூலம், கடன் வழங்கும் வங்கிகள், வங்கியல்லாத நிதி நிறுவனங்கள், இதர நிதி நிறுவனங்கள், ஆகியவற்றுக்கு உத்தரவாதம் வழங்குவதன் மூலமாக அவற்றுக்கு இருக்கும் சிக்கல்களை குறைக்க முடியும். 2) தேசிய கடன் உத்தரவாத நிறுவனம் முழுமையான அரசு நிறுவனமாகும், இது 1956ம் ஆண்டு கம்பெனி சட்டத்தின் கீழ் பதிவு செய்யப்பட்டுள்ளது. இந்நிறுவனம், பல்வேறு கடன் உத்தரவாதத் திட்டங்களை செயல்படுத்தும். இந்த நிதிக்கு அறங்காவலராகவும் இந்நிறுவனம் செயல்படும். 3) மொத்த கடனில் 50 சதவிகிதத்துக்கான உத்தரவாதம் அளிக்கப்படும். அந்த உத்தரவாதம் பிரிவு வாரியாக வழங்கப்படும். முத்ரா வங்கி மறு முதலீடுகளுக்கான பொறுப்பை ஏற்றுக் கொண்டு, சேவைகளை கவனிப்பது, இணையதளத்தை கவனிப்பது, விவரங்களை ஆராய்வது மற்றும் அரசு வழங்கும் இதர பணிகளை கவனிப்பது ஆகிய பணிகளை செய்யும். பின்னணி : 2015-16 நிதி நிலை அறிக்கையில், முத்ரா வங்கிக்கு ரூ. 20,000 கோடியும், கடன் உத்தரவாத நிதிக்கு ரூ. 3000 கோடியும் வழங்குவதாக அறிவிக்கப்பட்டது. பிரதம மந்திரி முத்ரா யோஜனா ஏப்ரல் 2015ல் அறிவிக்கப்பட்டதற்கு முன்னதாக, மார்ச் 2015ல், முத்ரா நிறுவனம் ஓர் துணை கார்ப்பரேட் நிறுவனமாக உருவாக்கப்பட்டது. இதற்கென மத்திய ரிசர்வ் வங்கி ரூ. 20,000 கோடியை ஒதுக்கி, முதல் கட்டமாக 5000 கோடியை முத்ரா நிறுவனத்துக்கு மறு முதலீடாக வழங்கியுள்ளது.
உக்ரைன் அதிபர் திரு வோலோடிமிர் ஜெலன்ஸ்கியுடன் பிரதமர் தொலைபேசி வாயிலாகப் பேச்சு

உக்ரைன் அதிபர் மேதகு திரு வோலோடிமிர் ஜெலன்ஸ்கியுடன் பிரதமர் திரு நரேந்திர மோடி இன்று தொலைபேசி வாயிலாக உரையாடினார். ஜி20 அமைப்பிற்கு இந்தியா தலைமை வகிப்பதற்கு உக்ரைன் அதிபர் தமது நல்வாழ்த்துகளைத் தெரிவித்துக் கொண்டார். உணவு மற்றும் எரிசக்தி பாதுகாப்பு உள்ளிட்ட பிரச்சினைகளில் வளர்ந்து வரும் நாடுகளுக்காக குரல் கொடுப்பது உள்ளிட்ட இந்தியாவின் ஜி20 தலைமைத்துவத்தின் முக்கிய முன்னுரிமைகளை பிரதமர் எடுத்துரைத்தார். இருநாட்டு ஒத்துழைப்பை வலுப்படுத்துவதற்கான வாய்ப்புகள் குறித்து தலைவர்கள் ஆலோசித்தனர். இந்த ஆண்டின் துவக்கத்தில் உக்ரைனில் இருந்து திரும்பிய இந்திய மாணவர்கள், அவர்களது கல்வியைத் தொடர்வதற்கு ஏற்பாடு செய்யுமாறு உக்ரைன் அதிபரை பிரதமர் கேட்டுக்கொண்டார். உக்ரைனில் தற்போது நிகழ்ந்து வரும் பிரச்சினைகள் குறித்தும் அவர்கள் தங்களது கருத்துக்களைப் பரிமாறிக் கொண்டனர். போரை உடனடியாக நிறுத்த வேண்டும் என்றும், இரு நாடுகளும் தங்களுக்குள் இருக்கும் வேறுபாடுகளைக் களைவதற்கு நீண்ட கால தீர்வாக தூதரக வழியில் பேச்சுவார்த்தை மேற்கொள்ள வேண்டும் என்றும் பிரதமர் திரு நரேந்திர மோடி மீண்டும் வலியுறுத்தினார். அமைதி முயற்சிகளுக்கு இந்தியா ஆதரவளிக்கும் என்றும், பாதிக்கப்பட்ட பொதுமக்களுக்கு மனிதாபிமான உதவிகளைத் தொடர்ந்து வழங்கும் என்றும் அவர் உறுதியளித்தார்.
ஷாஹீத் பகத் சிங்கின் பிறந்த தினத்தை முன்னிட்டு பிரதமர் அவருக்கு அஞ்சலி

ஷாஹீத் பகத் சிங்கின் பிறந்த தினத்தை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். பிரதமர் தனது டுவிட்டரில், “மாபெரும் சுதந்திரப் போராட்ட வீரர் ஷாஹீத் பகத் சிங்கின் பிறந்த தினத்தில் அவருக்கு அஞ்சலி செலுத்துகிறேன். துணிச்சலான பகத்சிங், ஒவ்வொரு இந்தியரின் இதயத்திலும் வாழ்கிறார். அவரது தைரியமான தியாகம், எண்ணற்ற மக்களிடையே தேசபக்தியை தீப்பொறியாக தூண்டியது. அவருடைய பிறந்த தினத்தன்று நான் அவரை வணங்குகிறேன், அவருடைய உன்னதமான இலட்சியங்களை நினைவு கூர்கிறேன்”, என்று கூறியுள்ளார்.
மகாராஷ்டிரா சாலை விபத்தில் உயிரிழந்தவர்களின் குடும்பத்தினருக்குப் பிரதமர் இரங்கல் தெரிவித்துள்ளார்

மகாராஷ்டிர மாநிலம் நாசிக் மாவட்டத்தில் ஏற்பட்ட சாலை விபத்தில் உயிரிழந்தவர்களின் குடும்பத்தினருக்குப் பிரதமர் நரேந்திர மோடி இரங்கல் தெரிவித்துள்ளார். “மகாராஷ்டிரா மாநிலத்தின் நாசிக் மாவட்டத்தில் ஏற்பட்ட விபத்து துரதிருஷ்டவசமானது. இந்தத் துயர வேளையில், உயிரிழந்தவர்களின் குடும்பத்தினருக்கு எனது இரங்கலைத் தெரிவித்துக் கொள்கிறேன். காயமடைந்தவர்கள் விரைவில் குணமடைய பிரார்த்திக்கிறேன்” என்று பிரதமர் கூறியுள்ளார்.
நுவாகாயை முன்னிட்டு நாட்டு மக்களுக்கு பிரதமர் வாழ்த்து

புனித திருநாளான நுவாகாயை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்டுள்ள சுட்டுரைச் செய்தியில், “நுவாகாய் ஜுஹார் வாழ்த்துகள்! இந்தப் புனித தருணத்தில் ஒவ்வொருவருக்கும் எனது வாழ்த்துகள். நமது விவசாயிகளின் தலைசிறந்த முயற்சிகள் மற்றும் தேசிய கட்டமைப்பில் அவர்களது பங்களிப்பை நுவாகாய் அன்று நாம் போற்றுகிறோம். ஒவ்வொருவரின் சீரான உடல் நிலை மற்றும் ஆரோக்கியத்திற்காக நான் பிரார்த்தனை செய்கிறேன்”, என்று கூறியுள்ளார்.
தேசிய வாக்காளர் தினம் – பிரதமர் வாழ்த்து

தேசிய வாக்காளர் தினத்தை முன்னிட்டு பிரதமர் திரு. நரேந்திர மோடி குடிமக்களுக்கு தனது வாழ்த்துகளை தெரிவித்துள்ளார். குடியரசின் கொண்டாட்டமாக தேர்தல்களை குறிப்பிட்ட பிரதமர், ஒவ்வொரு தகுதியான வாக்காளரும் தனது வாக்களிக்கும் உரிமையை பயன்படுத்த வேண்டும் என்று கூறினார். இளைஞர்களுக்கு 18 வயதாகும் போது தாங்கள் பதிவு வாக்காளர் உரிமைக்கு பதிவு செய்து கொள்ளுமாறு பிரதமர் கேட்டுக் கொண்டார். “அனைவருக்கும் தேசிய வாக்காளர் தின வாழ்த்துகள். தேர்தல் ஆணையத்திற்கு எங்களின் வாழ்த்துகள். குடியரசில் அவர்கள் வகிக்கும் முக்கிய பங்கிற்கு நாங்கள் தலை வணங்குகிறோம். தேர்தல் என்பது குடியரசின் கொண்டாட்டமாகும். இது குடியரசு நாட்டில் மக்களின் மன விருப்பத்தை பிரதிபலிக்கிறது. ஒவ்வொரு தகுதியான வாக்காளரும் தங்களின் வாக்குரிமையை பயன்படுத்திக் கொள்ள வேண்டும். எனது இளைய நண்பர்கள் 18 வயது ஆகும்போது தங்களை வாக்காளராக பதிவு செய்து கொள்ளுமாறு நான் கேட்டுக் கொள்கிறேன்” என்று பிரதமர் கூறியுள்ளார்.
ஆந்திரப்பிரதேசத்தின் ஏலூருவில் உள்ள ரசாயணத் தொழிற்சாலை விபத்தில் உயிரிழந்தோருக்கு பிரதமர் இரங்கல்

ஆந்திரப்பிரதேசத்தின் ஏலூருவில் உள்ள ரசாயணத் தொழிற்சாலையில் நிகழ்ந்த விபத்தில், உயிரிழப்பு ஏற்பட்டதை அறிந்து குறித்து மிகுந்த துயரம் அடைந்ததாக பிரதமர் திரு.நரேந்திர மோடி தெரிவித்துள்ளார். பிரதமர் வெளியிட்டுள்ள ட்விட்டர் பதிவில்; “ஆந்திரப்பிரதேசத்தின் ஏலூருவில் உள்ள ரசாயணத் தொழிற்சாலையில் நிகழ்ந்த விபத்தில், உயிரிழப்பு ஏற்பட்டதை அறிந்து மிகுந்த வேதனை அடைந்தேன். உயிரிழந்தோரின் குடும்பங்களுக்கு ஆழ்ந்த இரங்கலைத் தெரிவித்துக் கொள்கிறேன். காயமடைந்தவர்கள் விரைவில் குணமடையட்டும்“ என்றும் தெரிவித்துள்ளார்.
கனடாவின் எதிர்க்கட்சித் தலைவர் ஆன்ட்ரூ ஷீர் பிரதமரோடு சந்திப்பு

கனடாவின் கன்சர்வேட்டிவ் கட்சித் தலைவரும். எதிர்கட்சித்தலைவருமான திரு. ஆன்ட்ரூ ஷீர், பிரதமர் திரு.நரேந்திர மோடியை சந்தித்துப் பேசினார். 2015-ஆம் ஆண்டு கனடாவிற்குத் தாம் சுற்றுப்பயணம் மேற்கொண்ட போது இருநாடுகளுக்கு இடையேயான உறவுகள் யுக்தி சார்ந்த கூட்டாக உயர்ந்ததாகக் கூறிய பிரதமர், பல்வேறு துறைகளில் இருநாடுகளுக்கு இடையேயான ஒத்துழைப்பின் முக்கியத்துவத்தை வலியுறுத்தினார். இருநாடுகளுக்கு இடையேயான நட்புறவை மேலும் வளர்ப்பதற்கான தனது பார்வையை பகிர்ந்து கொண்டார் திரு.ஷீர்.
காஜா மொய்நுதீன் சிஷ்டி தர்காவுக்கு வழங்கப்பட வேண்டிய போர்வையை பிரதமர் ஒப்படைத்தார்.

அஜ்மீர் ஷரீப் காஜா மொய்நுதீன் சிஷ்டி தர்காவுக்கு வழங்கப்பட வேண்டிய போர்வையை பிரதமர் திரு நரேந்திர மோடி புது தில்லியில் இன்று மத்திய சிறுபான்மையினர் நலன் மற்றும் நாடாளுமன்ற விவகாரங்கள் துறையின் இணை அமைச்சர் திரு முக்தார் அப்பாஸ் நக்வீ மற்றும் பிரதமர் அலுவலக இணை அமைச்சர் டாக்டர் ஜிதேந்திர சிங்கிடம் ஒப்படைத்தார். வருடாந்திர உர்ஸ் திருவிழாவை முன்னிட்டு அஜ்மீர் ஷரீப் காஜா மொய்நுதீன் சிஷ்டியின் தொண்டர்கள் அனைவருக்கும் பிரதமர் தனது வாழ்த்துகளை தெரிவித்தார். இது குறித்து அவர் வெளியிட்டுள்ள செய்தியில் காஜா மொய்நுதீன் சிஷ்டி இந்தியாவின் ஆன்மிக பாரம்பரியத்தின் மிகபெரிய சின்னம் என்றார். கரீப் நவாஸ் அவர்களின் மனித நேய சேவை வருங்காலத் தலைமுறையினருக்கும் மிகப்பெரிய ஊக்கம் அளிப்பதாக அமையும் என்று அமைச்சர் குறிப்பிட்டார். நடைபெற உள்ள உர் திருவிழா வெற்றிகரமாக நடத்தப்படுவதற்கு தனது சிறந்த வாழ்த்துகளையும் பிரதமர் தெரிவித்தார்.
இங்கிலாந்து பிரதமருக்கு பிரதமர் பரிசு

இங்கிலாந்து பிரதமர் திரு. டேவிட் கேமரூனுக்கு பிரதமர் திரு. நரேந்திர மோடி இன்று மரம், பளிங்குக்கல், வெள்ளி ஆகியவற்றால் செய்த ஒரு ஜோடி புத்தக அடுக்கு இறுதி நிலைகளை பரிசளித்தார். இவற்றின் மத்தியில் வெள்ளி மணிகள் பொருத்தப்பட்டுள்ளன. மணி ஆன் ஞானத்தையும் உள்ளொலியையும் குறிக்கும் சின்னங்கள். இவற்றின் உள்விளிம்புகளில் பகவத்கீதையின் வாசகங்கள் சமஸ்கிருதத்திலும், ஆங்கிலத்திலும் பொறிக்கப்பட்டுள்ளன. பகவத்கீதையின் அத்தியாயம் 13-ல் வாசகம் 15-16 ஆன இவை அடிப்படை இறுதி உண்மையை விளம்புகின்றன. ஒவ்வொரு மணியிலும் ஒரு வாசகம் பொறிக்கப்பட்டுள்ளது. (சமஸ்கிருத மொழி வாசகம்) எந்தவித உயிராக இல்லாமல் இருப்பினும் உள்ளேயே; அசையாத எனினும் அசைகின்ற; மிக சுரூபமாக உணர முடியாத வகையில்; தொலைதூரத்தில் எனினும் மிக அருகிலேயே அது உள்ளது (வரி 15) அது பிரிக்க முடியாதது எனினும் எல்லா உயிர்களிடமும் பிரிந்து காணப்படுகிறது. அதே படைத்தவன் என அறிக, பாதுகாப்பவனும் அழிப்பவனும் அவனே (வரி 16) எனப் பொருள்படும். அதன் ஆங்கில மொழியாக்கம் பொறிக்கப்பட்டுள்ளது. முதலாம் உலகப்போர் தொடர்பாக ராபர்ட் கிரேப்ஸ் எழுதிய “Goodbye to All That” என்ற நூல் பிரதமர் திரு. கேமரூனுக்கு மிகப்பிடித்த நூல் என்பதால் பிரதமர் மோடி அவருக்கு டேவிட் ஒமிசி இயற்றிய “Voices of the Great War“ எனும் நூலைப் பரிசளித்தார். பிரதமர் கேமரூனின் துணைவியாருக்கு கலை நுணுக்கத்துடன் கூடிய துத்தநாகம் கலந்த இரும்பினால் செய்த அரன்முலா கண்ணாடியையும் பஷ்மினா கற்களையும் பரிசளித்தார்.
இந்தியா மற்றும் வங்காளதேசம் இடையேயான,  இந்தியா மற்றும் வங்காளதேசம் எல்லையில் எல்லைச் சந்தைகள் ஏற்படுத்துவதற்கான திருத்திய புரிந்துணர்வு ஒப்பந்தம் மற்றும் செயல்பாட்டு விதத்திற்கு மத்திய அமைச்சரவை ஒப்புதல்

பிரதம மந்திரி திரு.நரேந்திர மோடி அவர்கள் தலைமையிலான மத்திய அமைச்சரவை, இந்தியா மற்றும் வங்களாதேசம் இடையேயான, இந்தியா மற்றும் வங்களாதேசம் எல்லையில் எல்லைச் சந்தைகள் ஏற்படுத்துவதற்கான திருத்திய புரிந்துணர்வு ஒப்பந்தம் மற்றும் செயல்பாட்டு விதத்திற்கு தனது ஒப்புதலை அளித்தது. எல்லைச்சந்தைகளின் நோக்கம், உள்ளூர் சந்தைகளில் உள்ளூரில் உற்பத்தி செய்யப்படும் பொருட்களை விற்பனை செய்யும் பராம்பரிய அமைப்பை ஊக்கப்படுத்தும் வகையில், இரு நாட்டு எல்லைப்பகுதிகளில் வசிக்கும் மக்களின் நல்வாழ்வு ஆகும். இத்தகைய நடவடிக்கைகள் சமூகத்தில் ஓரங்கட்டப்பட்ட பிரிவினரின் பொருளாதாரத்தை மேம்படுத்த உதவும். தற்போது நான்கு எல்லைச் சந்தைகள் இயங்கி வருகின்றன, 2010, அக்டோபர், 23 அன்று வங்காளதேசம் மற்றும் இந்தியா இடையே எல்லைச்சந்தைகளுக்கான புரிந்துணர்வு ஒப்பந்தம் மற்றும் செயல்படும் விதம் கையொப்பமிடப்பட்டதன் அடிப்படையில், மேகாலாய மற்றும் திரிபுராவில் தலா இரண்டு எல்லைச் சந்தைகள் ஏற்படுத்தப்பட்டு செயல்பட்டு வருகின்றன. அதைத் தொடர்ந்து, 2012, மே, 15 அன்று எல்லைச்சந்தைகள் செயல்படும் விதத்திற்கான பிற்சேர்க்கையும் கையொப்பமிடப்பட்டன. இந்த திருத்திய புரிந்துணர்வு ஒப்பந்தம் மற்றும் செயல்படும் விதம், கூடுதல் எல்லைச் சந்தைகளை ஏற்படுத்துதல் மற்றும் செயல்படுத்துவதற்கான சட்ட வரைமுறைகளை அளிக்கும்.
புத்தாண்டை முன்னிட்டு கொண்டாடப்படும் பல்வேறு பண்டிகைகளையொட்டி பிரதமர் வாழ்த்து

புத்தாண்டை முன்னிட்டு நாடு முழுவதும் கொண்டாடப்படும் பல்வேறு பண்டிகைகளையொட்டி நாட்டு மக்களுக்கு பிரதமர் திரு நரேந்திர மோடி வாழ்த்துகளைத் தெரிவித்துள்ளார். நாடு முழுவதும் புத்தாண்டை கொண்டாடும் மக்களுக்கு எனது வாழ்த்துகள். இந்தப் புத்தாண்டு மகிழ்ச்சியையும் செழிப்பையும் வழங்கட்டும். செட்டி சந்தை முன்னிட்டு எனது சிந்தி நண்பர்களுக்கு வாழ்த்துக்களைத் தெரிவித்துக் கொள்கிறேன். நாம் அனைவரும் ஜூலால் தெய்வத்திடம் தலை வணங்கி அவரின் புனிதமான ஆசீர்வாதங்களைப் பெற்றுக் கொள்வோம். மகாராஷ்டிரா மாநிலத்தில் உள்ள அனைத்து நண்பர்களுக்கும் குடி படுவா வாழ்த்துகள் இந்தப் புத்தாண்டு மகிழ்ச்சியாகவும் வெற்றிகரமாகவும் அமைய பிரார்த்திக்கிறேன். யுகாதியை முன்னிட்டு அனைவருக்கும் எனது வாழ்த்துக்கள். இந்தப் புத்தாண்டு நமது சமூகத்தில் அமைதியையும் செழிப்பையும் கொண்டு வரும் என்று நம்புகிறேன். நாட்டு மக்களுக்கு எனது நவ்ரே வாழ்த்துக்கள். வரும் ஆண்டு நமது வாழ்க்கையில் மகிழ்ச்சியையும் நல்லிணக்கத்தையும் மேம்படுத்த வேண்டும் என்று நான் பிரார்த்திக்கிறேன். மணிப்பூர் மாநிலத்தின் அருமையான மக்களுக்கு எனது சஜிபூ ஷிரோபா வாழ்த்துக்கள். இந்தப் புத்தாண்டு உங்களின் அனைத்துக் கனவுகளையும் நினைவாக்கட்டும் என்று பிரதமர் கூறியுள்ளார்.
சிஸ்கோ நிறுவனத்தின் தலைவர் திரு ஜான் சேம்பர்ஸ் பிரதமருடன் சந்திப்பு

சிஸ்கோ நிறுவனத்தின் தலைவர் திரு. ஜான் சேம்பர்ஸ் பிரதமர் திரு. நரேந்திர மோடியை இன்று சந்தித்தார். சிஸ்கோவின் கன்ட்ரி டிஜிட்டைசேஷன் ஆக்சலரேஷன் திட்டத்தின் அம்சங்களையும் அது எப்படி பிரதமரின் கனவான டிஜிட்டல் இந்தியா, திறன்மிகு இந்தியா, தொடங்கிடு இந்தியா, அதிநவீன நகரங்கள், இணையவெளி பாதுகாப்பு திட்டங்களுக்கு ஏற்ப உள்ளது என்பதையும் திரு. ஜான் சேம்பர்ஸ் பிரதமரிடம் விவரித்தார். சிஸ்கோவின் இந்த நடவடிக்கைகளை பாராட்டிய பிரதமர், தொலைதூர கல்விக்கு அதனால் ஏற்படும் முக்கியத்துவத்தையும் எடுத்துரைத்தார். மானியம் வழங்குவதில் ஏற்படும் கோளாருகளை சரிசெய்ய கணிணி தொழில்நுட்பம் உபயோகமாக உள்ளது என்று பிரதமர் கூறினார். இணையவெளி பாதுகாப்புத் துறையில் ஒத்துழைப்பை உருவாக்குவதற்கான வாய்ப்புகள் குறித்தும் பிரதமர் பேசினார்.
புகழ் பெற்ற இசையமைப்பாளர் திரு. ரவீந்திர ஜெயினின் மறைவிற்கு பிரதமர் இரங்கல்

புகழ் பெற்ற இசையமைப்பாளர் திரு. ரவீந்திர ஜெயினின் மறைவிற்கு பிரதமர் திரு. நரேந்திர மோடி தனது இரங்கலை தெரிவித்துள்ளார். “திரு. ரவீந்திர ஜெயினின் இசை எப்போதும் நம் நினைவில் இருக்கும். அவருடைய மறைவிற்காக அவரது குடும்பத்தினர் மற்றும் அவரது இசைப் பிரியர்கள் அனைவருக்கும் எனது இரங்கலை தெரிவித்துக் கொள்கிறேன்” என்று பிரதமர் தெரிவித்துள்ளார்.
மத்திய அரசு ஊழியர்களுக்கு அகவிலைப்படியையும், ஓய்வூதியதாரர்களுக்கு அகவிலை நிவாரணத்தையும் ஜூலை 1, 2017 முதல் கூடுதலாக 1% விடுவிக்க மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மத்திய அரசு ஊழியர்களுக்கு அகவிலைப்படியையும் (DA), ஓய்வூதியதாரர்களுக்கு அகவிலை நிவாரணத்தையும் (DR) கூடுதலாக ஒரு சதவீதம் விடுவிக்க ஒப்புதல் அளிக்கப்பட்டது. இது 1.7.2017 முதல் அமல்படுத்தப்படும். விலைவாசி உயர்வை ஈடுகட்டுவதற்காக, அடிப்படை ஊதியம்/ஓய்வூதியத் தொகையில், ஏற்கனவே நடைமுறையில் உள்ள 4 சதவீதத்துடன் கூடுதலாக ஒரு சதவீதம் வழங்கப்படுகிறது. 7-வது மத்திய ஊதியக் குழுவின் பரிந்துரைகளின் அடிப்படையில், ஏற்றுக் கொள்ளப்பட்ட வழிமுறைகளுக்கு ஏற்ப, இந்த உயர்வு அளிக்கப்படுகிறது. கூடுதலாக வழங்கப்படும் அகவிலைப்படி மற்றும் அகவிலை நிவாரணம் சேர்த்து அரசுக்கு ஆண்டுக்கு ரூ.3,068.26 கோடி கூடுதல் செலவு பிடிக்கும். மேலும், 2017-18-ம் நிதியாண்டில் ரூ.2,045.50 கோடி செலவு ஏற்படும் (ஜூலை 2017 முதல் பிப்ரவரி 2018 வரையான 8 மாத காலத்துக்கு). இதன்மூலம், 49.26 லட்சம் மத்திய அரசு ஊழியர்களும், 61.17 லட்சம் ஓய்வூதியதாரர்களும் பயனடைவார்கள்.